
Erst noch wat vörwech...


Dat is nu al recht ’n poor Johr her, dat mi de Chefredakteur vun de Dithmarscher Landeszeidung ansnackt hett. He hett meent, dat ick je Platt snacken deh (womit he ni ganz unrecht harr), un wat ick mi ni vörstelln kunn, ‘n Kolumne op Platt to schrieven.


Eenmol de Week schull de bröcht warrn, un dat schull dor üm Themen ut unse Tied gohn.


Un wat schall ick seggen – ick kunn mi dat vörstelln. Överhaupt kann ick mi ‘n Barg vörstelln, wenn ick anfang mi wat vörtostelln.


De Achtergedanke weer also, dat man op Platt ni blots vun fröher vertelln kann, sündern, dat man all dat, wat hüüt so passeert, even ook op Platt besabbeln kann. Un denn schull dat ook ruhi ‘n beten däfti togohn, denn een Sook de Platt för sick hett, is, dat „du Mors“ sick lang ni so schabbig anheuert, as dat, wat man op Hochdüütsch dorto seggt – ook wenn op’t Letzt datsülbige meent is. Allns annere weer mien Sook. Ick schull mi mol Gedanken doröver moken.


Un denn heff ick mi Gedanken mokt. Toerst heff ick no ‘n Titel för de Kolumne söcht. Dat hett so een, twee Weeken duuert. Un denn bünn ick merrn in de Nacht mol opwokt, weil mi ‘n natüürliched Bedürfnis wechtrocken hett – no Tante Meier nömli. Un as ick dor so mit mi alleent weer, keem mi de Noom mitmol in ‘n Sinn: De Döschkassen. Denn kunn dat je losgohn.


Ick seet also so an mien Schrievdisch un wull mien ersten Döschkassen opsetten, as mi wat opgung: As Reporter weer ick dat Schrieven je wohnt – overs blots op Hochdüütsch. Platt deh ick tomeist blots snacken. Overs Platt snacken un Platt schrieven, dat sünd twee poor Schoh, dat kann ick ju vertelln. Ick heff mi also erstmol kloog mokt över de plattdüütsche Rechtschrievung. Un wat heff ick rutfunnen: De gifft dat ni!


Dat gifft wull verscheedene Wöörbööker över’t Plattdüütsche, to’n Bispill vun Johann Sass, overs de sünd nie verbinnli worrn. Dat mutt man sick mol vörstelln: Do gifft dat wat – in Düütschland – wo dat keen Regel un keen Verordnung un keen Gesetz vör gifft. Narms steiht schreeven, wo man Plattüütsch „richti“ schrifft. Un denn kümmt dor je ook noch to, dat dat meist so veel‘ ünnerscheedliche Oarten vun Platt gifft, as dat Dörpers gifft in de Platt snackt ward.


Ick leev to’n Bispill in Windbargen, wat bummeli 15 Kilometer vun dat Dörp wech is, in dat ick opwussen bün. Man kunn also seggen, dat ick „Migrationshintergrund“ heff. Un as lütten Stackel heff ick lehrt, dat man to „Möhren“ Wuddeln seggt. Wuddeln mit „U“. In Windbargen seggt se overs Woddeln – mit „O“. Nu seggt de Windbargers, dat ick den falschen Noom för dat Gemüse bruuk. De Lüüd ut dat Dörp wonehm ick opwussen bün, seggt, dat de Windbargers dat verkehrt mokt mit ehr „Woddeln“.


Nu kunn man seggen, beid‘s is verkehrt oder beid’s is richti. Oder man kann bi Sass nokieken.


Un dor steiht: „Wörtel (Wöttel/Wuttel)“. Aha. No Sass hett also keen Dörp recht.


Wat ick overs mit Bestimmtheit seggen kann, is, dat sick dat, wat man to ehr seggt, keen beten ob den Gesmack vun de Gemüse-Dingers utwürkt. Wutteln, Woddeln, Wörteln un Wötteln smeckt jüst so as Wuddeln – un Wuddeln, de mach ick ni.


Nu heff ick mi also överleggen musst, wat ick doh. Un ick heff mi dorför entscheed, dat ick mi an de Teekensettung ut‘ Hochdüütsche holn, un dat ick dat Platt so schriev, as ick dat snacken doh. Ick heff mi mit de Tied twor op den een oder annern Kompromiss inloten, overs ünnern Streek bliev ick bi düsse „phonetische Schrievwies“ as man dorto seggt.


Mi hett dat as Kind al jümmers de Löckers in de Strümp tosomtrocken, wenn ick dat plattdüütsche Woord „mal“ leest heff, dat man overs „mol“ utsnacken schull. Worüm schrievt se ni glieks mol, wenn se doch mol un ni mal meent. Dat is Platt, Lüüd, un keen Franzö’sch!


Mit de Wöörd „Vagel“ för Vogel un Knaaken för Knooken is dat jüst so.


Na jo, nu bün ick över veer Johr bi mien Schrievwies bleeven un dor kriegt mi ook keeneen mehr vun af.


Dat gifft overs ’n poor Lüüd, tomeist schrievt de sülms Platt, de mi mien Schrieverie bannig övel nehmt. Doröver heff ick al siedenlange Breefe kreegen, un ick bün ook al düchti utschellt worrn wegen mien Platt.


Overs dormit kann ick leeven. Un slechte Kritik is nu mol beter as gor keen Reklame.


Jedenfalls freu ick mi över jedeneen de Platt snacken deiht. Wat dat nu in mien Plattdüütsch is oder in ‘n annered, dat is mi annerlei.


Besünners freu‘ ick mi, wenn junge Lüüd platt snackt.


Wiss bün ick keen, de an allns fasthölt, wat old is, blots weil dat old is. De Welt dreiht sick (wat ick weet) blots in een Richtung, un allns hett (wat ick noch weet) sien Tied. De Plattsnackers ward weniger, dor kann man nix an moken. Man markt dat ook doran, dat keen niede Wöörd mehr in’t Plattdüütsche entstoht, blots so Kunstwöörd as de „Iesenbohnpohlopundohldreiher“ un sowat.


Nu gifft dat overs noch genog Lüüd, de Platt snackt, de Spoß an düsse ole Sprook hebbt, de in Noor’n vun unse Republik lange Tied de wichtigste Sprook weer. Op Platt sünd Gesetze mokt worrn, op Platt sünd Doodesurdeele utsprooken worrn. Op Platt hebbt sick vör duusend Johr al Lüüd de Ehe versproken, op Platt is sick streeden un leevhatt worrn.


Keen Platt versteiht un snackt, vör den ward de Geschicht vun Noorddüütschland ‘n lütt beten lebenniger.


Overs dat schall nu keen Geschichsünnerricht warrn, sünnern dat geiht hier üm den Döschkassen. Ick heff in düssed Book de (no mien Ansehn) scheunsten Stücke rutsöcht, de mi so infulln sünd.


De sünd overs ni in all de richtige Reeg tosomstellt, sünnern so, as dat för mi Sinnhafti schient.


Bi’n poor Stücken heff ick ook noch verkloart, in wat för ‘n Tosomhang dat schreeven wurr, sünst weet man gor ni mehr worüm dat geiht. Un dat deiht je nu würkli ni nödig.


Mennige Stücken heff ick in düsse tweete Oploog ook nochmol ’n beten ümschreeven, weil se mi mi mehr so gefalln dehn, as to de Tied, as ick ehr schreeven heff.


Un denn heff ick ook noch ’n poor frische Geschichen mit opnohm, de in de erste Utgoov ni bin weern.


Wat man noch weeten schull, is, dat de Döschkassen je – as ick al schreeven heff – in de Dithmarscher Landeszeidung rutkümmt. Dorüm geiht dat in mennige Geschichen ook üm düt un dat ut düsse Region.


Dithmarschen liggt an de Sleswig-Hulsteen’sche Noordseeküst, mang de See, den Nord-Ostsee-Kanol un de Eider – an un för sick is Dithmarschen also’n Insel. Fröher weer dat mol ‘n Buuernrepublik. Un dormols hett hier ‘n stuured un stolted Volk leevt, dat ni veel Wöörd mokt hett. In de Fernsehreklame vun dat Flensbörger Beer kunnen ook good un gern de Dithmarschers meent ween. Overs dat ward mehr un mehr to’n Klischee.


Hüüt leevt in Dithmarschen, jüst so as annerweegens, Lüüd vun överall. Dat gifft Famiel‘n, de de Idylle op’t Land söcht hebbt un hier hertrocken sünd. Annere Lüüd ut de Stadt wüllt ehr’n Leevensobend hier tobringen. Weller annere sünd ut fremme Länner herkomen. Se wulln no Düütschland un sünd no Dithmarschen komen. Tscha.


Na jo. Computers un Smartfoons gifft hier ook to kööpen, un dorüm ward sick de Lüüd hier jümmers glieker – jüst as överall in’t Land. Un so is dat annerlei, wat de Stücken, de wat mit düsse Region to dohn hebbt, hier speelt oder even ni. Denn de Dorsten, to de man seggt, se sünd „Originole“ ward – jüst as annerwegens – weniger.


Wat ick dormit seggen will: Ook wenn man ni ut Dithmarschen kümmt, kann man düt Book lesen, ohn‘ dat man dorvun ‘n blievenden Schoden nobehölt. Glööv ick jedenfalls...


Ach jo, een Sook noch: De Geschichen hier in dat Book hebbt all ’n Överschrift. Düsse Överschriften sünd overs ni mit in de Zeidung afdruckt worrn. Mi dücht overs, dat de dorto heuert, un dorüm sünd se hier ook mit bin.


So. Dat weer‘t wat ick vörwech noch loswarrn wull. Wenn ick noch wat vergeeten heff, denn vertell ick ju dat, wenn wi uns mol dreepen doht.


Ansünsten bedank ick mi al mol dorför, dat Ju düt Book leest, un wünsch Ju veel Vergnögen.


Heiko Kroll in November 2017




Reis’-Pannkoken un ruuge Huut


(Döschkassen Nr. 1 ut‘n Februar 2011)


De Lüüd, de al ’n poormol mehr Geburtsdag fiert hebbt, de bruuk ick ni to verkloogfiedeln, wat ‘n Döschkassen (op Hochdüütsch „Dreschkasten“) is.


Dat is ‘n Moschien, dor ward boben wat rinstekt, denn döscht de Apparot dor op rüm un ünnen kummt wat anners rut. Veel mehr mutt man für den Anfang ni weten. Nu is dat so, dat wi veele Sooken, de wie jeden Dag in’t Fernsehn, in’t Internet un annerwegens vertellt kriegt, eenfach so hinnehmen doht. Ohn‘ groot doröver notodinken, wo mall de meiste Krom üm uns rüm is. Un dat schall an düsse Steet anners ween. Ick kiek ‘n beten genauer hen, bi dat, wat uns so in Alldag över den Weg löppt un dösch dor ’n beten op rüm. Mol sehn wat dor vun achteran noch över is...


Denn lot uns mol kieken: Is ni lang her, dor hett mien Madam to mi seggt, dat ick ruuge Huut harr. Ick schull mi mol mehr mit „Creme“ insmeern. Een Dag loter hett se mi denn so’n raude Plastikbuddel mitbröcht. No’t Duschen schull ick dat Tüch bruuken. As ick denn an tokom Dag mit Duschen trech weer, heff ick mi de Buddel eerstmol genauer bekeeken.


„Body-Repair“ stunn dor op, also „Körper-Reparatur“. Nanu, heff ick dacht, dat mit dat ruuge Fell kunn jo angohn. Overs, dat mien Lief ‘n Reparatur nödig harr? Dor sitt doch allns wo dat hinhört. Na jo, an de een oder anner Steet sitt ‘n beten mehr as mutt, overs dat ick repariert warn musst...


Dat Geföhl heff ick bet hüüt ni – tomeist jedenfalls. Ick heff mi de Buddel wieder bekeeken.


„Micro-Ahornsaft“ schull dor bin ween. Wat is dat denn? Is dat Saft vun ‘n ganz lütten Ahorn-Boom? Dor kann man veelicht Sirup för ganz lütte Pannkoken ut moken. Reis’-Pannkoken veelicht.


Oder Diät-Pannkoken. Man kunn overs ook ‘n halven, ganz normoln Pannkoken eeten un twor ohn‘ Sirup. Dat hölt ook schlank un is sogor billiger.


Op de Buddel weer noch to lesen, dat dat Tüch good gegen „Spannungsgefühle“ ween schull. Een vun mien Mackers harr mi jüst vertellt, dat he oft Larm mit sien Kollegen op de Arbeid hett. Dat Betriebsklima weer ni so good, hett he seggt.


Veelicht weer dor je so’n Oart vun Spannung mit meent, un he kunn wat mit de Buddel opstelln.


Denn stunn dor noch op: „Gegen Austrocknung“. Na, gegen Utdröögen wuss ick wat betered. Ick heff mi gegen de ruuge Huut also ‘n beten mit Melkfett insmeert, heff mi antrocken un denn af no’n Krog.


Mien Macker seet al an Tresen. He keek mi ‘n beten scheev an, as ick em de Buddel mit düsse Wöörd vör den Nees stellt heff: „Hier nehm man mit no‘ Arbeid. Ward dat Betriebsklima beter vun.“ Denn heff ick uns beiden wat gegen Utdröögen bestellt. Un wegen de ruuge Huut hett mien Madam ook nix mehr seggt.


*




De Technik ward jümmers beter


(Döschkassen ut’n Dezember 2014)


Näste Week hebbt wi 2015.


Künnt ju sick noch dorop besinn’, wo ju sick vör – seggt wi mol – 30 Johrn dat Johr 2000 vörstellt hebbt?


Funktelefoons geev dat blots in’t Fernsehn. Un de Dingers weern noch so groot, dat man se meist gor ni böörn kunn. Un man hett noch Landkoarten bruukt, üm mit Auto wohen to komen, wonehm man noch ni ween is. Nix Navi un so. Geev dat allns ni. Un ook an ’n Ünnerholung’, as de, de nu kümmt, weer noch ni to dinken:


Mi hett ‘n Kolleg anroopen. Ick weer jüst ünnerwegens, as mien Ackersnacker dat Piepen un Zittern anfung…


„Moin Heiko, ick bruk mol dien Hölp, du kinnst di doch mit Computers ut“, säh mien Kolleg. „Jo“, säh ick, „so’n beten. Wat hest du denn för Kummer?“


„Ick kann keen E-Mails mehr afroopen. Geiht ni. Mien Internet löppt, so wiet bün ick al. Overs nu seggt mien Reekner, dat ick de Tasten ‚RTL’, ‚ALT’ un ‚DELETE’ drücken schall. Overs so’n Tasten heff ick gor ni!“


Ick heff mi erstmol rindinken musst, un denn säh ick:


„Alt is dor blang de grote Leertaste.“


He: „Leertaste?“


Ick: „Na de ganz lange, ganz ünnen.“


He: „Ah. Jo heff ick. Schall ick de fastholn?“


Ick: „wülk?“


He: „Na, de lange.“


Ick: „Nää – de dor blang! Alt!“


He: „Ach jo, richti. Un de schall ick fastholn?“


Ick: „Jo. Un Delete heet bi di wohrschienli ‚ENTF’.“


He: „Entf? Wat schall dat den bedüüden?“


Ick: „Dat is de Afkörtung för ‚Entfernen’.“


He: „Un worüm schrievt se dat ni glieks?“


Ick: „Weet ick ni.“


He: „Un de drütte Taste?“


Ick: „Segg noch mol, wo schall de heeten?“


He: „RTL.“


Ick: „RTL? De kinn ick ook ni. Kiek noch mol genau to.“


He: „Ach, dat heet C-T-R-L!“


Ick: „Aha. Denn drück de mol.“


He: „De heff ick overs ni!“


Ick: „Wat steiht bi di op de Taste ganz ünnen links?“


He: „S-T-R-G.“


Ick: „Dat is se.“


He: „Wat? Ick schall doch CTRL drücken!“


Ick: „Jo, dat steiht för ‚Control’. Op Düütsch heet dat ‚Stüüerung’ – kort STRG.“


He: „Och so.“


Ick: „So, nu drück de dree Tasten mol al tosom.“


He: „Heff ick.“


Ick: „Un, wat passeert nu?“


He: „Gor nix.“


Ick: „Denn kann ick di ook ni hölpen.“


He: „Hmm... Liekers danke. Hol Di.“


Jo. So weer dat in’t Johr 2014. Un tokom Johr ward de Technik NOCH beter…


*




Op Droht ween


(Döschkassen ut’n April 2011)


Annerletzt wull ick mi een nieded Kabel för min Puschenkino kööpen. Ick denn af no’n Elektroloden. Bün extra ni no’t grode Koophuus hinween, weil ick dacht heff: kannst je mol de lütten Hökers ünnerstütten.


Denn stunn ick dor vör den Tresen. Op de anner Sied stunn de Verkööper, de jüst dorbi weer, wat to schrieven.


Ick heff ’n poor mol lies host – kunn jo ween, dat he noch ni spitz kreegen harr, dat ich dor weer. Overs de Dorste harr de Roh wech. Dorüm heff ick mi’n beten in den Loden ümkeeken. Wull jo ni schabbig ween.


Ick harr al gor ni mehr dormit rekend, dat he överhaopt noch markt, wat ick dor bün, as he mi frogen deh, wat he för mi dohn kunn. Ick wull jüst no mien Kabel frogen, dor bimmelt sien Telefoon. „Ogenblick“, säh he dor un gung an den Apparat. „Jo! Nää! Mutt ick bestelln. Töv mol. Ick kiek mol in’t Loger.“ Un zack – wech weer he. Ick heff dacht, dat’s jo drullig. Ick mok mi op de Strümp un kom hier her in sein Loden un ’n annern, de to Huus op Schisselong sitt und anröpt, den bedeent de Kirl toerst.


Denn keem he weller un fung nochmol an, mit dat Telefoon to sabbeln: „Nää, hebbt wi ni. Mutt ick bestelln.“


Achteran hett he opleggt un fung weller dat Schrieven an.


Ick harr meddewiel ook nix mehr to Kieken. Mien Kabel, dat hung achter em an de Wand, dat kunn ich sehn. He weer noch ni trech mit Schrieven, dor bimmelt dat Telefoon al weller. Nu weer he al gliektiedig an Schrieven un an Sabbeln – overs ni mit mi.


Un ick dacht: Na tööv, di ward ick hölpen. Wenn du Telefoneern wullt – dat schall fuurts losgohn.


Ick af no buten un rin in’t Auto. Vun dor ut kunn ick den Verkööper dör’t Finster beluern. As he trech weer mit Telefoneern, heff ick em mit mien Ackerschnacker anropen. Sien Nummer stunn je an de Döör. Mit‘ mol wull he nu doch mit mi snacken. Ick to em: „Doht se mi mol ’n Gefalln un dreiht se sick üm.“ Dat deh he ook. Ick wieder: „Dor hangt ’n Kabel för fief Euro – beten wieder no boben – beten no Backbord – jo, dat!“ He nohm dat Kabel vun de Wand un op‘ mol kunn man marken, dat he so’n lütt’ beten anfung, sick to wunnerwarken.

